tomron87/hebrew-wikipedia-sentences-corpus huggingface dataset:
שוקור בבעיטה לחיבור וריי פארלור בכדור שטוח ומדויק לפינה כבשו את הבעיטה השנייה.
אומיט דבאלה כבש בקלילות את הבעיטה השלישית של גלאטסראיי וקבע 3-1. הבא לבעוט, פטריק ויירה, שלח כדור עז שניתז מהמשקוף, החמצה שנייה לארסנל בדו-קרב.
גאורגה פופסקו, הבועט הרביעי של גלאטסראיי, שלח את הכדור חזק ושטוח לפינה השמאלית, ולא הותיר סיכוי לארסנל.
4-1 לגלאטסראיי בסיום, זכייה טורקית ראשונה אי פעם בתואר אירופי.
גמר גביע אופ"א 2001 התקיים בוסטפאלנשטדיון בדורטמונד, גרמניה ב-16 במאי 2001, ובו נקבע כי הזוכה בטורניר גביע אופ"א לעונת היא ליברפול האנגלית, שניצחה במשחק את דפורטיבו אלאבס הספרדית בתוצאה 4–5 בזכות שער זהב שהובקע בדקה ה-117 של ההארכה, לאחר שוויון 4-4 בתום הזמן החוקי.
הייתה זו המהדורה ה-30 של המפעל.
עבור ליברפול, הייתה זו זכייה שלישית בתואר בהופעתה השלישית בגמר המפעל.
קדמו לה הזכיות ב- וב-.
הייתה זו זכייה אנגלית ראשונה בתואר מאז עונת , אז זכתה בו טוטנהאם הוטספר.
היה זה גמר אירופי ראשון לליברפול מאז אסון הייזל שהתרחש בגמר גביע אירופה לאלופות 1985. דפורטיבו אלאבס העפילה לראשונה בתולדותיה לגמר אירופי, והייתה לספרדית הרביעית בהיסטוריה שמעפילה לגמר, והראשונה מאז אספניול בעונת .
שתי הקבוצות העפילו למפעל עקב מיקומן בליגה בעונת .
ליברפול סיימה את העונה במקום הרביעי בפרמייר ליג, מרחק שתי נקודות בלבד מלידס יונייטד שסיימה שלישית והעפילה למוקדמות ליגת האלופות.
אלאבס סיימה עונה מוצלחת בלה ליגה במקום השישי, מרחק שלוש נקודות בלבד מברצלונה הסגנית ושמונה בלבד מהאלופה דפורטיבו לה קורוניה.
ליברפול פתחה את הגמר היטב ועלתה במהירות ליתרון כפול משערים של מרקוס באבל וסטיבן ג'רארד.
איבן אלונסו החזיר את אלאבס למשחק, אך גארי מקאליסטר, המצטיין במגרש, קבע את תוצאת המחצית, 3-1 לליברפול.
אלאבס חזרה למשחק במחציתהשנייה עם צמד בזק של חאבי מורנו.
ליברפול החלה את דרכה בטורניר בסיבוב הראשון, שם פגשה את ראפיד בוקרשט הרומנית.
במשחק הראשון בחוץ כבש ניק בארמבי את שער הניצחון במחצית הראשונה, וקבע 0–1 שהחזיק עד לסיום.
בגומלין הביתי לא הובקעו שערים, וליברפול העפילה לסיבוב הבא עם 0–1 בסיכום שני המפגשים.
בסיבוב השני פגשה ליברפול את סלובן ליברץ הצ'כית.
המשחק הראשון באצטדיון אנפילד הוכרע על ידי אמיל הסקי, שקבע 0–1 שתי דקות לסיום המשחק.
בגומלין נקלעה ליברפול לפיגור מוקדם, אך בארמבי, הסקי ומייקל אואן הפכו.
ליברץ עוד צימקה לפני הסיום, אך ליברפול השלימה ניצחון כפול, 4-2 בסיכום שני המפגשים.
הסיבוב השלישי הפגיש את ליברפול עם אולימפיאקוס היוונית.
במשחק הראשון בחוץ הובילה ליברפול פעמיים (בארמבי וג'רארד), אך נכנעה לצמד של אלכסנדר אלכסנדריס, כולל שער שוויון בדקה האחרונה, 2-2 בסיום המשחק.
ההכרעה עברה לאנפילד, שם הסקי ובארמבי קבעו 0–2 לליברפול, שהעפילה עם 2–4 בסיכום שני המפגשים.
בשלב שמינית הגמר פגשה ליברפול את רומא האיטלקית.
המשחק הראשון נערך בסטאדיו אולימפיקו, המגרש בו ניצחה ליברפול פעמיים בגמר גביע אירופה לאלופות, ב-1977 וב-1984 - אז ניצחה בגמר את רומא עצמה.
לאחר מחצית ראשונה מאופסת, הבקיע אואן צמד שערים וקבע 0–2 בסיום לליברפול.
בגומלין באנפילד עלתה רומא ליתרון בדקה השבעים, אך לא הצליחה לכבוש פעם נוספת.
ליברפול הפסידה 0–1, אך העפילה לרבע הגמר עם 1–2 בסיכום המפגשים.
ברבע הגמר פגשה ליברפול את פורטו.
המשחק הראשון בחוץ הסתיים ללא שערים, וההכרעה עברה לאנפילד.
בגומלין הביתי כבשה ליברפול צמד שערים כבר במחצית הראשונה (דני מרפי ואואן), ניצחה 0–2 והעפילה לחצי הגמר.
הגרלת חצי הגמר סיפקה לליברפול מפגש מול ברצלונה, שחיפשה את הכרטיס הראשון בתולדותיה לגמר גביע אופ"א.
במשחק הראשון בקאמפ נואו נפרדו הקבוצות בשוויון 0-0, לאחר שליברפול התבצרה בהגנה במשך רוב שלבי המשחק, ושוב ההכרעה עברה למגרשה הביתי של ליברפול.
בדקה ה-44 במשחק הגומלין, הגביה גארי מקאליסטר כדור קרן לרחבה.
פטריק קלויברט נגע בכדור בידו, וליברפול זכתה בפנדל, אותו תרגם מקאליסטר לשער יתרון.
השער החזיק מעמד לסיום, וליברפול, עם 0–1 בסיכום המפגשים, העפילה לגמר גביע אופ"א בפעם השלישית בתולדותיה.
לאחר עונה מוצלחת בליגה, החלה אלאבס את דרכה בגביע אופ"א בסיבוב הראשון, שם פגשה את גזיאנטפספור הטורקית.
במשחק הראשון בבית נפרדו הקבוצות ללא שערים.
הגומלין בגזיאנטפ התנהל אחרת לגמרי, והיה למשחק מרתק ורב שערים.
במחצית הראשונה כבשה המארחת פעמיים, כאשר איבן אלונסו רק מאזן זמנית, 2-1 לטורקים בהפסקה.
בחצי השני נהנתה אלאבס מצמד של איוון טומיץ' ושער נוסף של חאבי מורנו, שהפכו את התוצאה וקבעו 2–4. גזיאנטפספור עוד צימקה בדקת הסיום, אך אלאבס שמרה על מקומה בשלב הבא עם 3–4 במשחק ובסיכום.
בסיבוב השני פגשה אלאבס את לילסטרום הנורווגית.
במשחק הראשון בחוץ עלתה אלאבס ליתרון מהיר משער של איבון בגוניה לאחר שתי דקות.
אוסקר טייס קבע 0–2 בהפסקה, וקוסמין קונטרה העלה את אלאבס ליתרון 0–3 עם פתיחת החצי השני.
לילסטרום צימקה לפני הסיום, 3-1 לאלאבס בתום המשחק הראשון.
משחק הגומלין נפתח בסערה, כאשר אלאבס כבשה עם הפתיחה, ובדקה הרביעית ספגה את השוויון.
לילסטרום הצליחה להפוך בחצי השני, והייתה מרחק שער משוויון בסיכום המשחקים, אך חואן אפיטייה קבע את תוצאת המשחק, 2-2 בסיום, ו-3–5 לאלאבס בסיכום המפגשים.
גם הסיבוב השלישי הפגיש את אלאבס מול יריבה נורווגית, רוזנבורג.
אלאבס אירחה את המשחק הראשון, ולאחר מחצית מאופסת עלתה ליתרון משער של מורנו, אך נכנעה לשוויון של רוזנבורג כעשר דקות לסיום.
ההכרעה עברה לנורווגיה, שם אלאבס הצליחה לכבוש פעמיים במחצית הראשונה, ולנצח 1–3 במשחק.
עם 2–4 בסיכום, המסע האירופי של אלאבס נמשך לשמינית הגמר.
בשלב שמינית הגמר המתינה לאלאבס משוכה גבוהה בדמותה של אינטר מילאנו האיטלקית.
המשחק הראשון נערך בביתה של אלאבס, והיה לצמוד ורב שערים.
אלאבס עלתה ראשונה ליתרון משער של מורנו דקה בלבד לתום המחצית הראשונה, אך בתוספת הזמן של המחצית השווה אלבארו רקובה את התוצאה עבור אינטר.
רקובה וכריסטיאן ויירי השלימו מהפך בחצי השני והעלו את אינטר ליתרון 1–3, אלא שבתוך שמונה דקות משערו של ויירי, כבשו טייס ואלונסו שערי בזק וקבעו 3-3 בסיום המפגש הראשון.
אלאבס יצאה לסן סירו בידיעה כי היא חייבת לכבוש, ועד לדקה ה-78 לא הצליחה לעשות זאת, אלא שאז כבש ז'ורדי קרויף את שער היתרון של קבוצתו, טומיץ' הכפיל לאחר חמש דקות, ובסיום 0–2 מרשים לאלאבס, וניצחון 3–5 בסיכום שני המפגשים.
לאחר ההצלחה בשמינית הגמר, הוגרלה אלאבס למפגש מול בת ארצה, ראיו ואיקאנו, ברבע הגמר.
במשחק הראשון הכניעה אלאבס את יריבתה ללא תנאי, וניצחה 0–3 משערים של חורחה אסקויטיה, דן אגן ויוריצה ווצ'קו.
בגומלין כבש קרויף והעלה את אלאבס ליתרון 0–1. עד לסיום הצליחה ראיו להפוך ל-1–2, אך בסיכום המפגשים 2–4 לאלאבס, שממשיכה לחצי הגמר.
בחצי הגמר פגשה אלאבס את פ.צ.
קייזרסלאוטרן הגרמנית, בדו-קרב שהפך לתצוגת תכלית התקפית של הקבוצה הספרדית.
אלאבס אירחה את המשחק הראשון, ותוך חצי שעה כבר הובילה 0–2 מצמד פנדלים של קונטרה.
קרויף קבע 0–3 בהפסקה, ובחצי השני כבשה אלאבס פנדל שלישי במשחק, מרגליו של אלונסו.
קייזרסלאוטרן עוד צימקה (שער רביעי במשחק בפנדל), אך מגנו מוסלין קבע את תוצאת הסיום, 5-1 לאלאבס.
בגומלין בחוץ העלה יורי דז'ורקף את קייזרסלאוטרן ליתרון מוקדם, אך אלונסו השווה עוד בחצי הראשון.
ווצ'קו (צמד) וראול גניאן קבעו את תוצאת הסיום במחצית השנייה, 4-1 במשחק וניצחון מרשים של 2–9 בסיכום המפגשים.
ליברפול, תחת המאמן הצרפתי ז'ראר הוייה, העפילה לגמר לאחר שכבר זכתה בשני גביעים באותה העונה, גביע הפוטבול ליג וגביע ה-FA.
הוייה העלה הרכב זהה כמעט לחלוטין לזה שניצח בגמר הגביע את ארסנל, כאשר גארי מקאליסטר החליף בהרכב את ולדימיר שמיצר.
בחוד מערך ה-4-4-2 של הוייה ניצבו אמיל הסקי ומייקל אואן, כאשר רובי פאולר פותח על הספסל.
מנגד, חוסה מנואל אסנאל העלה מערך של שלושה בלמים וחלוץ בודד, חאבי מורנו.
ליברפול הגיעה למשחק כפייבוריטית ברורה, על אף שההתקפה של אלאבס הייתה פורה יותר באופן משמעותי לאורך העונה האירופית (31 שערי זכות לעומת 14 בלבד של ליברפול ב-12 משחקים).
ההגנה של ליברפול, לעומת זאת, הפגינה יציבות רבה (ספגה חמישה שערים בלבד לאורך הטורניר, שמרה על רשת נקייה בתשעה מפגשים) לעומת ההגנה הספרדית (ספגה 15 שערים ב-12 מפגשים, שמרה על רשת נקייה בשלושה מפגשים בלבד).
הפתיחה הייתה שייכת באופן בלעדי לליברפול, שעלתה על לוח התוצאות כבר לאחר ארבע דקות.
בעיטה חופשית של מקאליסטר מאגף ימין מצאה את ראשו של מרקוס באבל, שנגח משישה מטרים לרשת, 1-0 לליברפול.
בדקה ה-12 התקרבה אלאבס לשוויון, כשכדור חופשי של אוסקר טייס מצא את סנדר וסטרוולד מוכן.
שלוש דקות עברו, וליברפול הכפילה את התוצאה במהלך קבוצתי נאה.
דיטמר האמאן מסר את הכדור לאואן, ששלח כדור עומק לעברו של סטיבן ג'רארד.
הקשר האנגלי בעט בנגיעה מתוך הרחבה והכניע את מרטין הררה, 2-0 לליברפול.
החילוף הראשון במשחק התבצע כבר בדקה ה-22. מאנה, מאמנה של אלאבס, החליט לוותר על דן אגן, בלם הקבוצה, והעלה במקומו חלוץ נוסף, איבן אלונסו.
החילוף התברר כמוצלח, כאשר חמש דקות בלבד לאחר מכן, הצליחה אלאבס לצמק את התוצאה.
קוסמין קונטרה פרץ באגף ימין ושלח כדור לרחבה.
אלונסו, רק חמש דקות על המגרש, התרומם מעל באבל ונגח לרשת של וסטרוולד, כדי לקבוע 1–2. אלאבס הרגישה טוב באותן הדקות והתקרבה לשוויון, כאשר קונטרה שלח כדור נוסף לרחבה, אך הפעם הכדור לא מצא שחקן ספרדי.
דקות ספורות אחר כך, וסטרוולד השאיר את ליברפול ביתרון לאחר הצלה כפולה להזדמנויות של חאבי מורנו ואיוון טומיץ'.
בדקה ה-41 שילמה אלאבס על ההחמצות.
ליברפול יצאה להתקפה מתפרצת בראשותו של מייקל אואן, שהצליח להתגבר על השוער הררה על סף הרחבה.
השוער הכשיל את אואן מאחור, ספג כרטיס צהוב, וליברפול זכתה בפנדל.
מקאליסטר שלח כדור נמוך לפינה הימנית, הררה זינק נכון והצליח לגעת בכדור, אך לא למנוע ממנו להיכנס.
3-1 לליברפול בסיומה של המחצית הראשונה.
בניגוד לפתיחת המחצית הראשונה, החצי השני נפתח היטב עבור אלאבס.
שלוש דקות בלבד מפתיחת המחצית השנייה, שוב הצליחה אלאבס לצמק את התוצאה.
קונטרה פרץ באגף ימין והיתל בג'יימי קראגר, לפני שהגביה לרחבה.
חאבי מורנו עלה היטב לנגיחה, וקבע 2–3. שלוש דקות בלבד אחר כך, ושש דקות בלבד מפתיחת המחצית השנייה, השלימה אלאבס את החזרה שלה למשחק וקבעה שוויון 3-3. שוב היה זה חאבי מורנו, ששלח כדור חופשי שטוח ומדויק שעבר מתחת לרגלי השחקנים הקופצים בחומה, ומצא את דרכו לפינה הקרובה של וסטרוולד.
צמד בזק למורנו, שהעלה את מאזנו לשמונה שערים בטורניר.
בדקה ה-73 חזרה ליברפול להוביל.
רובי פאולר, שהחליף דקות קודם לכן את הסקי, קיבל כדור עומק ממקאליסטר, חתך עם הכדור לכיוון מרכז הרחבה ושלח כדור מדויק לפינה הרחוקה, שער נאה לחלוץ המחליף.
ליברפול חיפשה לשמור על התוצאה בדקות שנותרו, ואף ויתרה על אואן החלוץ תמורת פטריק ברגר הקשר, אך נענשה על כך סמוך לסיום.
אלאבס חיפשה את שער השוויון, דרשה פנדל שלא התקבל (ועלה למגנו מוסלין בכרטיס צהוב), ולבסוף באה על שכרה שתי דקות בלבד לסיום ההתמודדות.
כדור קרן מימין מצא את ראשו של ז'ורדי קרויף, שנגח מקרוב לרשת, שוויון 4-4. עמוק בתוספת הזמן שוב דרשה אלאבס פנדל לאחר שקונטרה נפל ברחבה תחת לחץ של ג'רארד, אך השופט קבע כי לא נעשתה עבירה, ושרק לסיום הזמן החוקי, 4-4 והמשחק עבר להארכה.
ההארכה יצאה לדרך תחת חוק שער הזהב, שקבע כי הראשונה להבקיע תביא לסיומו המיידי של המשחק ותזכה בתואר.
שלוש דקות מפתיחת ההארכה נדמה היה כי היא הגיעה להכרעה, כשאיבן אלונסו כבש לזכות אלאבס, אלא שהשער נפסל בטענת נבדל.
בדקה ה-98 נותרה אלאבס בעשרה שחקנים, לאחר שמגנו פגע עם שתי רגליים במרקוס באבל אחרי שהאחרון כבר שחרר את הכדור.
השופט שלף לו את הכרטיס הצהוב השני, ואלאבס נותרה בעשרה שחקנים.
דקה לסיום חציה הראשון של ההארכה, שוב היה נדמה כי הושגה הכרעה, הפעם מרגליו של פאולר, אך שוב השער נפסל בטענת נבדל.
בדקה ה-115 נותרה אלאבס בתשעה שחקנים.
קפטן הקבוצה אנטוניו קרמונה הכשיל מאחור את שמיצר, ספג כרטיס צהוב שני והורחק.
ליברפול זכתה בבעיטה חופשית באגף השמאלי, אותה הגביה מקאליסטר לכיוון תיבת החמש.
דלפי ז'לי נגח את הכדור לאחור, לא ראה כי הררה השוער ניצב ממש מאחוריו, והכדור עשה את דרכו לרשת.
שער עצמי לז'לי, שהיה לשער הזהב שקבע 4–5 והעניק לליברפול את גביע אופ"א בפעם השלישית בתולדותיה.
גמר גביע אופ"א 2002 התקיים באצטדיון פיינורד ברוטרדם, הולנד ב-8 במאי 2002, ובו נקבע כי הזוכה בטורניר גביע אופ"א לעונת היא פיינורד ההולנדית, שניצחה במשחק את בורוסיה דורטמונד הגרמנית בתוצאה 2–3. הייתה זו המהדורה ה-31 של המפעל.
פיינורד חזרה בפעם השנייה בתולדותיה לגמר גביע אופ"א, ולראשונה מאז 1974. אז זכתה בתואר עם ניצחון על טוטנהאם הוטספר.
היא החזירה את הגביע להולנד עשר שנים בדיוק לאחר שאייאקס אמסטרדם עשתה זאת ב-1992. פיינורד הייתה לראשונה שמעפילה לגמר שנערך במגרשה הביתי, מאז ששיטת הגמר שונתה למשחק אחד במקום שיטת בית-חוץ.
מנגד, בורוסיה דורטמונד גם היא העפילה לגמר בפעם השנייה בתולדותיה, אחרי שהפסידה ב-1993 ליובנטוס.
דורטמונד כשלה בניסיון להיות הגרמנית השביעית שזוכה בתואר, ולהצטרף למועדון המצומצם של יובנטוס, אייאקס ובאיירן מינכן - המועדונים אשר זכו בכל שלושת התארים החשובים של אופ"א (ליגת האלופות, גביע אופ"א וגביע אירופה למחזיקות גביע).
שתי הקבוצות העפילו החלו את עונת 2001/2002 בליגת האלופות עקב מיקומן בליגה בעונת .
דורטמונד סיימה שלישית בבונדסליגה, מרחק חמש נקודות מהאלופה באיירן מינכן וארבע מהסגנית שאלקה 04, והעפילה לשלב המוקדמות השלישי.
פיינורד סיימה כסגנית האלופה של הליגה ההולנדית, אך במרחק רב של 17 נקודות מהאלופה פ.ס.וו.
איינדהובן, והעפילה ישירות לשלב הבתים הראשון.
במשחק עצמו, נשארה דורטמונד בעשרה שחקנים לאחר חצי שעה בלבד כאשר יורגן קוהלר הורחק בכרטיס אדום במשחקו האחרון בקריירה, לאחר עבירה ברחבה.
פייר ואן הוידונק כבש את הפנדל, ובהמשך השלים צמד שקבע את תוצאת המחצית, 2-0 לפיינורד.
מרסיו אמורוזו צימק עם פתיחת המחצית השנייה בפנדל, אך יון דאל תומאסון השיב שער בתוך שלוש דקות.
יאן קולר כבש שער מצמק וקבע את תוצאת המשחק, 3-2 בסיום לפיינורד.
חובההפרשנק' ליברפול6330734+12 בואבישטה6222871+8 בורוסיה דורטמונד6222671-8 דינמו קייב6114594-4גביע אופ"איריבהסיכוםמשחק ראשוןמשחק שנייריבהסיכוםמשחק ראשוןמשחק שני פרייבורג3 - 21 - 0 (ב)2 - 2 (ח)סיבוב שלישי פ.צ.
סגנית אלופת הולנד העפילה אוטומטית לשלב הבתים של ליגת האלופות.
כבר במשחק הראשון איבדה פיינורד יתרון כפול וסיימה בשוויון 2-2 בחוץ מול ספרטק מוסקבה.
לאחר תבוסת 4-0 לספרטה פראג ואיבוד יתרון נוסף עם שוויון 2-2 ביתי מול באיירן מינכן.
פיינורד המשיכה לחפש ניצחון ראשון בבית, אך רשמה הפסדים לספרטה פראג ולבאיירן מינכן, והגיעה למחזור הנעילה עם שתי נקודות בלבד, לקרב ישיר מול ספרטק מוסקבה (שגם לה היו שתי נקודות בשלב זה) על המקום השלישי.
יון דאל תומאסון כבש כבר לאחר חמש דקות, ולדימיר בסצ'סטניך איזן במהרה, ויוהאן אלמנדר קבע את תוצאת המשחק כבר בדקה ה-18, ניצחון 1–2 לפיינורד שהיה הראשון שלה בשלב הבתים, והספיק לה למקום השלישי.
פיינורד נשרה למפעל השני בחשיבותו, גביע אופ"א, שם פתחה את דרכה בסיבוב השלישי מול פרייבורג, הגרמנית השנייה מתוך שלוש אותה פגשה באותה העונה במסגרות האירופיות.
במשחק הראשון בבית כבש שינג'י אונו את שער הניצחון לזכות פיינורד פחות מעשר דקות לסיום, וקבע 1-0. בגומלין עלתה פרייבורג ליתרון 0–2 סמוך לפתיחת המחצית השנייה, אך פייר ואן הוידונק ולאונרדו החזירו את פיינורד לשוויון 2-2 בסיום.
עם 2–3 בסיכום, המשיכה פיינורד לשלב הבא.
שלב שמינית הגמר הפגיש בין פיינורד לגלאזגו ריינג'רס הסקוטית.
אונו שוב העלה את פיינורד ליתרון מאוחר, כעשרים דקות לסיום, אך עשר דקות אחר כך חזרה ריינג'רס עם פנדל מוצלח לשוויון 1-1, תוצאה שנשמרה עד לסיום.
בגומלין הביתי נקלעה פיינורד לפיגור, אך חזרה עם צמד של ואן הוידונק ושער של בונאוונטור קאלו.
ריינג'רס הצליחה רק לצמק, 3-2 בסיום לפיינורד, שעלתה עם 3–4 בסיכום שני המפגשים.
לאחר שני מפגשים כפולים שהוכרעו על חודו של שער, פגשה פיינורד את פ.ס.וו.
איינדהובן, שאף היא נשרה מליגת האלופות באותה העונה, בשלב רבע הגמר.
במשחק הראשון בחוץ העלה ואן הוידונק את פיינורד ליתרון עם סיום המחצית הראשונה, אך מתיאה קז'מן השווה עם פתיחת המחצית השנייה, שוויון 1-1 בסיום.
בגומלין הביתי התקרבה פיינורד להדחה כשמארק ואן בומל כבש רבע שעה לסיום, אך שלוש דקות בתוך תוספת הזמן הציל ואן הוידונק את קבוצתו עם שער שוויון דרמטי.
עם שוויון כולל בשני המפגשים, המשחק הלך להארכה, שהסתיימה ללא שערים.
הקבוצות התייצבו לדו-קרב בעיטות עונשין.
גיורגי גחוקידזה, הבועט השלישי של איינדהובן, היה המחמיץ היחידי בדו-קרב, שהסתיים בניצחונה של פיינורד, 5-4. ואן הוידונק הכריע את המערכה עם הפנדל החמישי של קבוצתו.
בחצי הגמר פגשה פיינורד את אינטר מילאנו האיטלקית, מחזיקת גביע אופ"א שלוש פעמים, שחיפשה גמר חמישי וזכייה רביעית בתואר.
במשחק הראשון בסן סירו נהנתה פיינורד משער עצמי של איוואן קורדובה הקולומביאני בדקה ה-51, שער שקבע את תוצאת המשחק, 1-0 לפיינורד.
בגומלין הביתי העלו ואן הוידונק ותומאסון את פיינורד ליתרון 2-0 בהפסקה, שקירב את הקבוצה לגמר.
אינטר הצליחה לחזור למשחק עם שער של כריסטיאנו זאנטי בדקה ה-83, ושש דקות אחר כך איזנה את התוצאה עם פנדל מדויק של מוחמד קאלון, אך לא הצליחה לכבוש שער נוסף עד לסיום.
2-2 בתום המשחק, וניצחון 2–3 לפיינורד בסיכום, העלה אותה לגמר גביע אופ"א בפעם השנייה בתולדותיה.
דורטמונד החלה את דרכה בשלב המוקדמות השלישי של ליגת האלופות מול שחטאר דונצק האוקראינית, אותה הדיחה עם צמד ניצחונות, 5-1 בסיכום שני המפגשים שהעניק לה כרטיס לשלב הבתים.
דורטמונד סיימה את הסיבוב הראשון בשלב הבתים ללא ניצחון, לאחר שפתחה עם תוצאות תיקו מול דינמו קייב (לאחר שחזרה מפיגור 2-0 לשוויון 2-2) ומול ליברפול.
לאחר מכן, פגשה פעמיים רצופות את בואבישטה.
לאחר שהפסידה לה 2-1 בחוץ, גברה דורטמונד על יריבתה 2-1 בבית, לאחר מהפך משערים של לארס ריקן ויאן קולר.
תומאש רוזיצקי העניק לה ניצחון בית שני ברציפות, 1-0 על דינמו קייב.
במחזור הנעילה הפסידה דורטמונד 0–2 לליברפול, וסיימה את הבית במקום השלישי בעקבות פער שערים נחות מזה של בואבישטה, שסיימה שנייה.
לאחר ההדחה משלב הבתים, החלה דורטמונד את דרכה בגביע אופ"א בסיבוב השלישי מול פ.צ.
במשחק הראשון בחוץ, גברה דורטמונד 0–1 על יריבתה משער ניצחון של הייקו הרליך בדקה האחרונה.
גם בגומלין הביתי המתינה דורטמונד עד לדקת הסיום כדי להכריע את המפגש, 1-0 משער של יאן-דרק סורנסן.
2-0 בסיכום שני המשחקים לדורטמונד, שהמשיכה לשלב הבא.
בשמינית הגמר פגשה דורטמונד את ליל הצרפתית.
במשחק הראשון בחוץ כבש אוורטון שער יתרון יקר בדקה ה-67, אך סאלחאדין באסיר איזן כעבור חמש דקות בלבד וקבע את תוצאת המשחק, 1-1. משחק הגומלין הסתיים ללא שערים, שהספיק לדורטמונד כדי להעפיל לרבע הגמר בזכות חוק שערי חוץ.
ברבע הגמר פגשה דורטמונד את סלובן ליברץ, הנציגה הצ'כית.
המשחק הראשון בפראג הסתיים ללא שערים, וההכרעה עברה לוסטפאלנשטדיון.
לאחר מחצית מאופסת, הכניעה דורטמונד את יריבתה באופן מוחץ במחצית השנייה.
שערים של מרסיו אמורוזו, יאן קולר, ריקן ואוורטון קבעו 0–4 מרשים לדורטמונד בדרך לחצי הגמר.
בשלב חצי הגמר פגשה דורטמונד את מילאן, שחיפשה העפלה ראשונה בתולדותיה לגמר המפעל.
במשחק הראשון בבית נהנתה דורטמונד מתצוגה מרשימה של אמורוזו.
כבר בדקה השביעית כבש החלוץ הברזילאי בפנדל.
אמורוזו הוסיף צמד נוסף עוד במחצית הראשונה, ועם שלושער אישי קבע את תוצאת המחצית.
בחצי השני כבש ירג היינריך את השער שקבע את תוצאת המשחק, 4-0 שני ברציפות לדורטמונד.
במשחק הגומלין בסן סירו פתחה מילאן חזק כדי לחזור לתמונת ההעפלה לגמר.
פיליפו אינזאגי וקוסמין קונטרה קבעו 2-0 מהיר עוד בטרם עברו עשרים דקות, אלא שמאז התקשתה מילאן לכבוש שערים נוספים.
עמוק בתוספת הזמן כבש סרז'יניו בפנדל וקירב את מילאן שער אחד משוויון, אלא שעוד בטרם השריקה כבש ריקן את השער שקבע את תוצאת המשחק.
3-1 למילאן, שהספיק לדורטמונד להעפיל לגמר עם 3–5 בסיכום שני המפגשים.
פיינורד זכתה ביתרון משמעותי, כאשר העפילה לגמר בעונה בו נבחר אצטדיונה הביתי, אצטדיון פיינורד, לארח את המשחק.
בכך, הייתה לראשונה שמארחת את גמר גביע אופ"א במגרשה הביתי, מאז יושמה שיטת הגמר במשחק בודד.
בנוסף, נהנתה הקבוצה של בארט ואן מרוויק מיכולת גבוהה של פייר ואן הוידונק לאורך העונה.
החלוץ ההולנדי הוביל ערב משחק הגמר את טבלת מלך השערים של העונה בגביע אופ"א עם שישה כיבושים, ופתח בחוד ההתקפה לצדו של יון דאל תומאסון.
מנגד, הגיעה דורטמונד למשחק לאחר שזכתה באליפות גרמניה מספר ימים קודם לכן.
מתיאס זאמר, בעונתו השנייה בלבד כמאמן ראשי, הוביל את קבוצתו לזכייה בתואר והביא אותה למרחק נגיעה מתואר אירופי ראשון מאז הזכייה בליגת האלופות ב-1997. יורגן קוהלר, בעונתו השביעית בקבוצה, הגיע למשחק בידיעה כי זהו משחקו המקצועני האחרון, לאחר שהודיע כי יפרוש בתום העונה.
דורטמונד קיבלה חדשות טובות מצדו של שטפן רויטר, שעבר מבחן כשירות סמוך לפתיחת המשחק והיה כשיר לעמוד לרשותו של זאמר.
המשחק נפתח בקצב טוב, והדקות הראשונות היו שייכות לפיינורד.
הבעיטה הראשונה לשער הייתה שייכת לבונאוונטורה קאלו, שסחט הדיפה מינס להמן.
דקות ספורות אחר כך, ניסה שינג'י אונו להקשית מעל להמן שניצב מחוץ לשער, אך החמיץ את המסגרת.
לאחר מכן הגיעה ההתעוררות של דורטמונד, כשיאן קולר נבלם על ידי פטריק פאווה, ותומאש רוזיצקי נבלם על ידי שוערה של פיינורד, אדווין זוטבייר.
מן העבר השני, ואן הוידונק התקרב גם הוא לכיבוש בבעיטה חופשית, אך הכדור נהדף בקורה.
המשחק הדו-צדדי נמשך, כשאוורטון מצא את אוונילסון שמקרוב בעט מעל לשער.
בדקה ה-31 התרחש האירוע ששינה את המשחק.
דורטמונד הניעה כדור בחלק האחורי.
יורגן קוהלר, שהיה האחרון בדרך לשער, נלחץ על ידי תומאסון, איבד לו את הכדור, ונאלץ להכשילו מאחור בתוך הרחבה.
לשופט הפורטוגלי לא נותרה ברירה אלא לפסוק לפנדל לזכות פיינורד, ולהרחיק את קוהלר במשחקו האחרון בקריירה כבר לאחר חצי שעה.
ואן הוידונק בעט היטב והכניע את להמן, 1-0 לפיינורד.
היה זה גמר גביע אופ"א השלישי ברציפות שבהלכו נשלף כרטיס אדום.
שבע דקות לאחר שער היתרון, זכתה פיינורד בכדור חופשי על סף הרחבה, לאחר עבירה של אמורוזו על רובין ואן פרסי.
ואן הוידונק סובב את הכדור היטב ולא הותיר ללהמן סיכוי, 2-0 לפיינורד מצמד מצבים נייחים של ואן הוידונק במחצית.
פיינורד עלתה בטוחה למחצית השנייה, כשהיא ביתרון של שני שערים ויתרון מספרי על המגרש, אך כבר עם פתיחת המחצית זכתה דורטמונד בפנדל.
פאווה הפיל מאחור את אמורוזו, וספג כרטיס צהוב על אף מחאתם של שחקני דורטמונד.
אמורוזו עצמו ניגש לבעוט, והכניע בקלות את השוער, 2-1. זמן קצר לאחר מכן, שוב נפל אמורוזו ברחבה, אך הפעם השופט שלף לו כרטיס צהוב על התחזות.
שלוש דקות מהשער של אמורוזו, וחמש דקות בלבד מפתיחת המחצית השנייה, חזרה פיינורד ליתרון כפול.
אונו שלח כדור עומק גבוה לאחר מאבק על הכדור במרכז המגרש.
ואן הוידונק ותומאסון המתינו לכדור בחוד, אך בעוד ואן הוידונק היה בנבדל עמוק, תומאסון שקיבל את הכדור היה בקו אחד עם ההגנה, ומצא עצמו לבד לחלוטין מול להמן.
במשחקו האחרון במדי פיינורד לפני המעבר למילאן, כבש תומאסון בקלות וקבע 1–3 לפיינורד.
קצב השערים המהיר במחצית השנייה נמשך, ובדקה ה-58 צימק יאן קולר את התוצאה בשער מרהיב.
נגיחת הרחקה לא טובה מספיק של פאווה הגיעה לקולר, שעצר על החזה, ושלח בעיטת יעף מכעשרים מטרים לחיבורי הקורות.
דורטמונד שוב מצמקת, ורק 2–3 לפיינורד.
על אף החיסרון המספרי, חצי השעה האחרונה התאפיינה בלחץ של דורטמונד על שערה של פיינורד, שהעדיפה להסתגר בחלק האחורי.
גם חילופים התקפיים של זאמר לא הועילו, פיינורד שמרה על התוצאה וזכתה בפעם השנייה בתולדותיה בגביע אופ"א.
שריקת הסיום נתנה את האות לחגיגות בתוך ומחוץ לאצטדיון.
הרצח של הפוליטיקאי פים פורטאון, שהיה אהוד מאוד ברוטרדם ונורה למוות יומיים לפני הגמר, היה מהגורמים להתפרצות הרגשות בקרב אנשי ואוהדי המועדון.
כמו כן, בעקבות הרצח, לא התקיימו חגיגות רשמיות של המועדון בשיתוף עם הקהל.
ברמה המקצועית, הניצחון בגמר שימר את ההישג של פיינורד, ששמרה על מאזן נקי מהפסדים בגמרים אירופים (גברה על סלטיק בגמר גביע אירופה לאלופות 1970 ועל טוטנהאם הוטספר בגמר גביע אופ"א 1974).
פיינורד בורוסיה דורטמונדשערים 3 2בעיטות לשער 13 9בעיטות למסגרת 6 5החזקת כדור 52% 48%קרנות 2 2עבירות 20 19נבדלים 2 5כרטיסים צהובים 4 3כרטיסים אדומים 0 1
גמר גביע אופ"א 2003 התקיים באצטדיון האולימפי בסביליה, ספרד ב-21 במאי 2003, ובו נקבע כי הזוכה בטורניר גביע אופ"א לעונת היא פורטו הפורטוגלית, שניצחה במשחק את סלטיק הסקוטית בתוצאה 3-2 בהארכה, לאחר שוויון 2-2 בתום הזמן החוקי.
הייתה זו המהדורה ה-32 של המפעל.
משחק הגמר הפגיש בין שתי קבוצות שייצגו מדינות להן אין זכיות במפעל.
פורטו העפילה לגמר גביע אופ"א לראשונה בתולדותיה.
היא הייתה לפורטוגלית השנייה בתולדות המפעל שמעפילה לגמר והראשונה לזכות בתואר, אחרי שבנפיקה ליסבון השתתפה במשחק הגמר ב-1983 אך הפסידה לאנדרלכט.
גם סלטיק הייתה השנייה ממולדתה שמעפילה לגמר המפעל, אחרי שדנדי יונייטד הפסידה ב-1987 לגטבורג.
פורטו העפילה למפעל בעקבות מיקומה בעונת בליגת העל הפורטוגלית.
היא סיימה את העונה במקום השלישי, מרחק שתי נקודות מבואבישטה הסגנית שהעפילה למוקדמות ליגת האלופות.
לעומתה, סלטיק החלה את דרכה בליגת האלופות, לאחר שזכתה באליפות סקוטלנד בפער של 18 נקודות מסגניתה גלאזגו ריינג'רס, ועם הפסד ליגה בודד לאורך כל העונה.
היא הודחה כבר בשלב המוקדמות, ונשרה לגביע אופ"א, שם החלה במקביל לפורטו את דרכה בסיבוב הראשון.
כ-80 אלף אוהדי סלטיק עשו את דרכם לעיר סביליה לקראת משחק הגמר, מה שתואר על ידי אופ"א כקהל החוץ הגדול ביותר שנוסע למשחק בודד.
בשל כך, זכו הקבוצה ואוהדיה להערכה רבה מצד פיפ"א ואופ"א, ואף קיבלו את פרס המשחק ההוגן של פיפ"א באותה השנה.
דווקא הקבוצה של ז'וזה מוריניו, בתוארו האירופי הראשון כמאמן, עלתה ראשונה על לוח התוצאות משער של דרליי בתוספת הזמן של המחצית הראשונה.
הנריק לארסון השווה את התוצאה עם פתיחת המחצית השנייה.
שבע דקות אחר כך חזרה פורטו להוביל משער של דמיטרי אלניצ'ב, אך היתרון החזיק מעמד שלוש דקות בלבד, עד שלארסון השווה והשלים צמד.
התוצאה נשמרה עד לדקה ה-115 של ההארכה, אז דרליי השלים אף הוא צמד וקבע את תוצאת המשחק, 3-2 לפורטו.
פורטוסיבוב סלטיקליגת האלופותיריבהסיכוםמשחק ראשוןמשחק שנימוקדמותיריבהסיכוםמשחק ראשוןמשחק שנילא השתתפהסיבוב מוקדמות שלישי פ.צ.
פורטו החלה את דרכה לתואר בסיבוב הראשון, מול פולוניה ורשה הפולנית.
המשחק הראשון בבית היה לתצוגה התקפית של המארחת, שהביסה 6-0 את יריבתה מצמדים של אדגראס יאנקאוסקאס והלדר פושטיגה, ושערים נוספים של דרליי ומאניש.
במשחק הגומלין גברה פולוניה על פורטו בתוצאה 2-0, אך עם 6-2 בסיכום שני המפגשים, המשיכה פורטו לשלב הבא.
בסיבוב השני פגשה פורטו את אוסטריה וינה.
במשחק הראשון בחוץ הכריע דרליי את ההתמודדות עשרים דקות לסיום, 1-0 לפורטו.
במשחק הגומלין הביתי העלה פושטיגה את פורטו ליתרון בחצי הראשון, ובדקות הסיום כבש דרליי את השער שקבע את תוצאת המשחק, 2-0 לפורטו שהעפילה לסיבוב הבא עם 3-0 בסיכום.
בסיבוב השלישי הוגרלה פורטו למפגש מול לאנס הצרפתית.
במשחק הראשון בבית השיגה פורטו ניצחון חלק, 3-0 משערים של פשוטיגה, דרליי ויאנקאוסקאס.
במפגש הגומלין, כבש ריגובר סונג את השער היחיד במשחק עוד במחצית הראשונה.
לאנס לא הצליחה לכבוש שערים נוספים, ניצחה 1-0 והודחה עם 3-1 לפורטו בסיכום.
פורטו העפילה לשמינית הגמר, שם פגשה את דניזליספור הטורקית.
בפעם השנייה בעונה זו במפעל, כבשה פורטו שישה שערים במשחק אחד, בדרך לניצחון מרשים בתוצאה 6-1. לזכותה של פורטו כבשו שישה שחקנים שונים: נונו קאפוצ'ו, דרליי, ריקרדו קושטה, יאנקאוסקאס, דקו ודמיטרי אלניצ'ב.
בגומלין עלתה פורטו ליתרון בשלהי המחצית הראשונה, ספגה פעמיים בחצי השני אך בדקות הסיום השיגה את שער השוויון.
2-2 בסיום ההתמודדות, ובסך הכול 8-3 לפורטו שהתקדמה לשלב הבא.
רבע הגמר הפגיש בין פורטו לפנאתינאיקוס היוונית.
פורטו אירחה את המשחק הראשון, ובדקה ה-73 ספגה מרגליו של עמנואל אוליסדבה, בדרך להפסד 1-0. בגומלין, מחק דרליי את היתרון היווני כבר בדקה ה-16, אך עד לסיום לא נכבשו שערים נוספים והמשחק עבר להכרעה בהארכה.
שתי דקות לסיום החצי הראשון של ההארכה, השלים דרליי צמד שקבע 2-0 לפורטו.
עם 2-1 בסיכום שני המפגשים, הצליחה פורטו להתגבר על ההפסד הביתי ולהעפיל לחצי הגמר.
המשוכה האחרונה בדרכה של פורטו לגמר הייתה לאציו האיטלקית.
פורטו אירחה את המשחק הראשון, וכבר בדקה השישית נקלעה לפיגור משער של קלאודיו לופס.
מאניש הגיב עם שוויון תוך ארבע דקות, ודרליי השלים מהפך עוד במחצית הראשונה.
במחצית השנייה כבשו דרליי (שהשלים צמד) ופושטיגה כדי לקבוע 4-1 מרשים לפורטו, שהגיעה לאיטליה עם יתרון משמעותי.
הגומלין בסטאדיו אולימפיקו הסתיים ללא שערים, ופורטו העפילה לראשונה בתולדותיה לגמר גביע אופ"א.
אלופת סקוטלנד החלה את דרכה בשלב המוקדמות השלישי של ליגת האלופות מול פ.צ.
המשחק הראשון בסלטיק פארק נפתח בקצב מהיר.
בזל כבשה ראשונה לאחר שתי דקות, אך הנריק לארסון איזן בפנדל כעבור דקה.
במחצית השנייה השלים כריס סאטון את המהפך, ומוחמד סילה קבע את תוצאת המשחק, 3-1 לסלטיק.
במשחק הגומלין פתחה בזל עם צמד מהיר, והובילה 2-0 בדקה ה-22. התוצאה נשמרה עד לסיום, וקבעה כי סלטיק מודחת מהמפעל לאחר שוויון 3-3 בסיכום שני המשחקים, אך עם יתרון לבזל בזכות חוק שערי חוץ.
ההדחה במוקדמות האלופות שלחה את סלטיק הישר לסיבוב הראשון של גביע אופ"א.
סלטיק פתחה מול סודובה מריאמפולה הליטאית, ואירחה את המשחק הראשון.
סלטיק הישגיה תוצאה מרשימה והביסה 8-1 את יריבתה.
לארסון כבש שלושער, ואליו הצטרפו סטיליאן פטרוב, כריס סאטון, פול למברט, ג'ון הרטסון ויוס ולגארן.
בגומלין הובילה סלטיק 2-0 כבר אחרי 25 דקות, אך עד לסיום לא נכבשו שערים נוספים.
10-3 מרשים לסלטיק, בדרך לסיבוב השני.
בסיבוב השני פגשה סלטיק את בלקברן רוברס האנגלית לדרבי בריטי, ובמשחק הראשון בבית נהנתה משער של לארסון חמש דקות לסיום, שקבע 1-0. בגומלין כבשו לארסון וסאטון בדרך לניצחון 2-0 במשחק, ו-3-0 בסיכום.
בסיבוב השלישי פגשה סלטיק את סלטה ויגו הספרדית.
במשחק הראשון המשיך לארסון את כושר הכיבוש המרשים שלו, וקבע את תוצאת המשחק בדקה ה-52, 1-0 לסלטיק.
בגומלין, נקלעה סלטיק לפיגור בחצי הראשון, אך הרטסון איזן והמחצית הראשונה הסתיימה בשוויון 1-1. בני מקארתי החזיר את סלטה ליתרון עם פתיחת החצי השני, אך סלטה לא הצליחה לכבוש שערים נוספים והודחה לאחר שוויון 2-2 בסיכום, שהוכרע לטובת סלטיק בזכות חוק שערי החוץ.
סלטיק העפילה לשמינית הגמר, שם פגשה את שטוטגרט הגרמנית.
המשחק הראשון נערך בסלטיק פארק, ולאחר כחצי שעה כבש קווין קוראני את שער היתרון של שטוטגרט.
סלטיק הגיבה עם שערים של למברט ושל שון מלוני לפני ההפסקה, ופטרוב כבש את השלישי במחצית השנייה, 3-1 בסיום לסלטיק.
בגומלין בגוטליב דיימלר-שטדיון, פתחה סלטיק היטב עם שערים של אלן תומפסון וסאטון שקבעו 2-0 לאחר כעשר דקות בלבד.
שטוטגרט צימקה לפני ההפסקה, וברבע השעה האחרונה של המפגש השלימה מהפך וקבעה 3-2. שטוטגרט, לה חסרו שני כיבושים במשחק כדי להעפיל, ניצחה 3-2 במשחק אך הפסידה 5-4 בסיכום.
סלטיק המשיכה בדרכה לרבע הגמר.
בשלב רבע הגמר פגשה סלטיק את ליברפול.
במשחק הביתי הראשון, עלתה סלטיק ליתרון משער של לארסון כבר לאחר שתי דקות, אך אמיל הסקי איזן רבע שעה אחר כך, וקבע את תוצאת המשחק, שוויון 1-1. סלטיק הגיעה לגומלין באצטדיון אנפילד, ושם הדהימה את המארחת עם ניצחון 2-0 (תומפסון והרטסון), והעפילה לחצי הגמר עם 3-1 בסיכום.
בדרך לגמר פגשה סלטיק את בואבישטה, בת ארצה של פורטו, בשלב חצי הגמר.
סלטיק אירחה את המשחק הראשון, ולאחר מחצית מאופסת, ספגה משער עצמי של ולגארן עם פתיחת המחצית השנייה.
לארסון, הכובש המצטיין של קבוצתו, איזן כעבור דקה וקבע את תוצאת המשחק, שוויון 1-1. בגומלין בחוץ שוב היה זה לארסון שכבש כעשר דקות לסיום והציל את קבוצתו מהדחה.
2-1 לסלטיק בסיכום שני המפגשים, והעפלה ראשונה בתולדותיה לגמר גביע אופ"א.
שתי הקבוצות הגיעו לסביליה בחיפוש אחר זכייה ראשונה בתולדותיהן בגביע אופ"א, לאחר ששתיהן כבר זכו בעברן בתואר החשוב יותר, גביע אירופה לאלופות (פורטו גברה על באיירן מינכן בגמר גביע אירופה לאלופות 1987, סלטיק גברה על אינטר מילאנו בגמר גביע אירופה לאלופות 1967).
ז'וזה מוריניו, בעונתו הראשונה על הקווים של פורטו, כבר הצעיד את הקבוצה לזכייה באליפות פורטוגל באותה העונה.
הוא פתח בהרכב עם דרליי, מלך שערי המפעל באותה העונה, שערב המשחק כבר החזיק במאזן מרשים של עשרה שערים, אך נאלץ להסתדר ללא הלדר פושטיגה המורחק, ובמקומו פתח נונו קאפוצ'ו.
שותפו של לארסון להתקפה, ג'ון הרטסון, החמיץ את המשחק עקב פציעה.
רק שני סקוטים פתחו בהרכבה של סלטיק, בעוד יריבתה נהנתה מתשעה שחקני הרכב פורטוגלים.
רק תשע דקות מפתיחת ההתמודדות, ספגה פורטו מכה כואבת, כאשר קושטיניה נפצע ונאלץ לצאת מהמשחק.
במקומו של הקשר המרכזי של הקבוצה, העלה מוריניו את ריקרדו קושטה.
ההזדמנות הראשונה במשחק הייתה לטובתה של סלטיק, כאשר לארסון שלח בעיטה חופשית שטוחה מכ-18 מטרים לידיו של ויטור באיה.
מן העבר השני, הגיעה פורטו למצב מצוין כאשר דקו השתלט על כדור באוויר ועבר בין שלושה שחקני הגנה, ובעט מתוך הרחבה אך רוברט דגלאס הדף לקרן.
דקו המשיך לבלוט בקישור של פורטו, ובתוך תוספת הזמן של המחצית הראשונה החל במהלך שהוביל לשער היתרון של פורטו, תחת לחץ של שחקני ההגנה הסקוטים.
הכדור מצא את דמיטרי אלניצ'ב פנוי לחלוטין באגף שמאל של הרחבה.
הקשר הרוסי בעט מהאוויר לגופו של דגלאס, אך הכדור החוזר הגיע לדרליי.
מלך שערי המפעל לא התקשה לכבוש את הכדור החוזר מקרוב, וקבע את תוצאת המחצית, 1-0 לפורטו.
היתרון של פורטו לא החזיק מעמד זמן רב במחצית השנייה, וכעבור שתי דקות בלבד מפתיחת המחצית מצאה סלטיק את השוויון.
דידייה אגאתה, הקיצוני-ימני הצרפתי של סלטיק, הגביה היטב מאגף ימין.
לארסון, שניצב בפינה השמאלית של תיבת החמש, התרומם היטב והגח כדור קשתי לפינה הרחוקה.
ויטור באיה לא זז, והכדור פגע בקורה ונכנס, שוויון 1-1 בסביליה.
היה זה שערו העשירי של לארסון במפעל, והמאתיים במדי סלטיק.
השוויון של סלטיק החזיק מעמד שבע דקות בלבד.
דקו המשיך לככב בקישור הפורטוגלי.
הוא השתלט על כדור בחצי המגרש של סלטיק, והעביר כדור עומק בין שני שחקני הגנה אל תוך הרחבה.
אלניצ'ב הקדים את דגלאס וגלגל פנימה, 2-1 לפורטו.
קצב השערים המהיר בחצי השני נמשך, ושלוש דקות בלבד עברו עד שסלטיק השיגה שוויון פעם נוספת.
אלן תומפסון הגביה קרן מאגף ימין, לארסון נותר פנוי במרכז הרחבה ונגח בעוצמה לרשת, שוויון 2-2.
לאחר מבול השערים בפתיחת המחצית הקצב נרגע, והועיל לכך החילוף של אוניל, שחיזק את ההגנה כשהעלה את ג'קי מקנמארה על חשבונו של הקפטן, פול למברט, במטרה להצר את צעדיו של דקו המצטיין.
עד לשריקת הסיום, נשמרה התוצאה, והמשחק הלך להארכה.
לקראת ההארכה, נכנס לשימוש בפעם הראשונה חוק שער הכסף.
בשונה משער הזהב, שמשמעותו סיומה של ההארכה עם כיבוש שער לאחת הקבוצות, לפי חוק שער הכסף המשחק יסתיים בתום החצי הראשון של ההארכה, אם אחת הקבוצות תגיע אליו ביתרון.
החצי הראשון של ההארכה לא סיפק שער לבסוף, אך סיפק כרטיס אדום.
בדקה ה-96 גלש בובו באלדה לעברו של דרליי ופגע בו בעוצמה.
השופט שלף לו כרטיס צהוב שני, וסלטיק נותרה בעשרה שחקנים.
על אף החיסרון המספרי, היה כריס סאטון קרוב להכריע את ההתמודדות, כששלח כדור חזק מכ-30 מטרים שפספס במעט את המשקוף.
בדקה ה-115, חמש דקות בלבד לפני תום ההתמודדות, השיגה פורטו את שער הניצחון.
כדור עומק שטוח מצא את דגלאס מוכן, והשוער הסקוטי הצליח להדוף את הכדור.
ההדיפה הגיעה לרגליו של דרליי, שעבר שחקן אחד ובעט לעבר הרשת החשופה.
דגלאס הצליח רק לגעת בכדור החזק של דרליי, גם אולריק לאורסן ניסה להציל מהקו, אך הכדור נכנס, 3-2 לפורטו.
עמוק בתוך תוספת הזמן של ההארכה, נשארה גם פורטו בעשרה שחקנים, לאחר עבירה של נונו ואלנטה על תומפסון מחוץ לרחבה שעלתה לו בצהוב שני.
בסיום, 3-2 לפורטו, מחזיקת גביע אופ"א לראשונה בתולדותיה.
מרבית הסגל, וכן המאמן מוריניו, היו שותפים להישג מרשים נוסף שנה אחר כך, כשהעפילו לגמר ליגת האלופות 2004 וזכו בתואר לאחר ניצחון על מונקו.
פורטו סלטיקשערים 3 2בעיטות לשער 15 6בעיטות למסגרת 11 3החזקת כדור 56% 44%קרנות 5 5עבירות 24 33נבדלים 2 4כרטיסים צהובים 5 5כרטיסים אדומים 1 1
גמר גביע אופ"א 2004 התקיים באצטדיון אולבי בגטבורג, שוודיה ב-19 במאי 2004, ובו נקבע כי הזוכה בטורניר גביע אופ"א לעונת היא ולנסיה הספרדית, שניצחה במשחק את אולימפיק מרסיי הצרפתית בתוצאה 2-0. הייתה זו המהדורה ה-33 של המפעל.
שתי הקבוצות חיפשו זכייה ראשונה בתולדותיהן בגביע אופ"א.
ולנסיה העפילה לגמר המפעל לראשונה בתולדותיה.
ולנסיה העפילה למפעל בעקבות מיקומה בעונת בליגה הספרדית.
היא סיימה את העונה במקום החמישי, מרחק נקודה בלבד מסלטה ויגו שהעפילה למוקדמות ליגת האלופות.
לעומתה, מרסיי החלה את דרכה בליגת האלופות, שם החלה את דרכה בשלב המוקדמות לאחר שסיימה עונה קודם לכן במקום השלישי בליגה הצרפתית.
היא הודחה בתום שלב הבתים, והמשיכה את דרכה האירופית בגביע אופ"א.
במשחק עצמו, שהיה לאחרון של רפאל בניטס כמאמן ולנסיה לפני מעברו לליברפול, עלתה הקבוצה הספרדית ליתרון ראשון מפנדל של ויסנטה בתוספת הזמן של המחצית הראשונה.
מיסטה קבע את תוצאת המשחק כרבע שעה מפתיחת המחצית השנייה, 2-0 לוולנסיה בסיום.
ולנסיה החלה את דרכה במפעל בסיבוב הראשון, מול א.י.ק סולנה השוודית.
במשחק הראשון בחוץ ניצחה ולנסיה 1-0 משער של ריקרדו אוליביירה במהלך המחצית השנייה.
בגומלין הביתי שחזרה ולנסיה את התוצאה, הפעם משער של מיסטה.
בסיבוב השני פגשה ולנסיה את מכבי חיפה הישראלית.
במשחק הראשון הפתיעה נציגת ישראל את יריבתה במסטאייה, ושמרה על רשת נקייה בדרך לשוויון 0-0, בעיקר בזכות יכולת גבוהה של ניר דוידוביץ' בשער.
בעקבות האיסור של אופ"א לקיים משחקים בישראל באותה העונה, אירחה חיפה את הגומלין ברוטרדם.
כבר לאחר 24 דקות הוליכה ולנסיה 2-0 משערים של מיסטה ושל רובן בראחה.
דויד אלבלדה ומיגל אנחל אנגולו כבשו שניהם בתוספת הזמן של ההתמודדות, וקבעו 4-0 מרשים בדרך לשלב הבא.
ולנסיה התקדמה לסיבוב השלישי, שם פגשה את בשיקטש הטורקית.
במשחק הראשון במסטאייה צעדו הטורקים ביתרון פעמיים במהלך המחצית הראשונה מצמד של דניאל פאנקו, אך מוחמד סיסוקו ופביאן קאנוביו החזירו את ולנסיה פעמיים לשוויון.
ארבע דקות בתוך תוספת הזמן של ההתמודדות, כבש דויד נבארו את שער הניצחון של ולנסיה, וקבע 3-2 ביתי בסיום.
לאחר שהתקשו במשחק הביתי וספגו פעמיים, צלחה ולנסיה בקלות יחסית את משחק הגומלין.
אנגולו כבש כבר לאחר 12 דקות, חואן סאנצ'ס מורנו הכפיל במהלך המחצית השנייה, ובסיום 2-0 לספרדים, ובסך הכול 5-2 בסיכום שני המפגשים.
בשמינית הגמר שוב פגשה ולנסיה יריבה טורקית, בדמותה של גנצ'לרבירליגי.
במשחק הראשון בחוץ, כבש פיליפ דאמס בפנדל כבר לאחר 12 דקות את השער היחיד במשחק, והעניק לטורקים ניצחון 1-0 מפתיע, הפסד ראשון באותה העונה לוולנסיה במפעל.
במשחק הגומלין החזיקה הקבוצה הטורקית מעמד עד לדקה ה-63, אז כבש מיסטה את שער היתרון לספרדים, וקבע 1-0. התוצאה החזיקה מעמד עד לסיום, והקבוצות הלכו להכרעה בהארכה.
ארבע דקות בלבד בתוך ההארכה, כבש ויסנטה רודריגס את השער שקבע 2-0, והעניק לוולנסיה את הכרטיס לרבע הגמר.
בשלב רבע הגמר פכשה ולנסיה את ז'ירונדן דה בורדו הצרפתית.
במשחק הראשון בחוץ, נכנעה ולנסיה לשער של אלברט ריירה לאחר 18 דקות.
רבע שעה לסיום השיגה ולנסיה את השוויון משער של בראחה, ושתי דקות לסיום השלים פרנסיסקו רופטה את המהפך וקבע 2-1 בסיום.
בגומלין הביתי, לאחר מחצית מאופסת, עלתה ולנסיה ליתרון משער של מאוריסיו פלגרינו.
רופטה הכפיל בדקה ה-60, וגם שער מצמק של בורדו לא הספיק.
4-2 לוולנסיה בסיכום שני המפגשים.
בחצי הגמר פגשה ולנסיה את ויאריאל לדו-קרב כל-ספרדי.
במשחק הראשון באצטדיון אל מדריגל, נפרדו הקבוצות בשוויון 0-0 והעבירו את ההכרעה למסטאייה.
בגומלין, שער מפנדל של מיסטה לאחר כרבע שעה הכריע את ההתמודדות.
1-0 בסיכום, והעפלה ראשונה של ולנסיה לגמר גביע אופ"א.
מרסיי החלה את דרכה בשלב המוקדמות השלישי של ליגת האלופות מול אוסטריה וינה.
במשחק הראשון בחוץ קבע דמיטרי סיצ'ב את התוצאה כבר בדקה הרביעית, וקבע 1-0 למרסיי.
לאחר גומלין ביתי מאופס, השלימה מרסיי את העפלתה לשלב הבתים.
מרסיי הוגרלה לבית ו', לצדן של ריאל מדריד, פורטו ופרטיזן בלגרד.
לאחר הפסד 4-2 במדריד במחזור הפתיחה, הרשימה מרסיי עם 3-0 ביתי על פרטיזן משלושער של דידייה דרוגבה.
על אף שערו החמישי של דרוגבה בשלושת משחקי הפתיחה, נחלה מרסיי הפסד נוסף, 3-2 ביתי לפורטו.
צמד הפסדים נוספים, 1-0 לפורטו ו-2-1 לריאל מדריד, הביאו להדחתה המוקדמת של מרסיי מליגת האלופות, ושוויון 1-1 בחוץ מול פרטיזן במשחק האחרון של שלב הבתים הבטיח לה את המקום השלישי ואת ההדחה מהמפעל אל גביע אופ"א.
מרסיי הצטרפה למשחקי גביע אופ"א בסיבוב השלישי, שם פגשה את דניפרו האוקראינית.
פנדל של דרוגבה קבע 1-0 במשחק הראשון בבית, ולאחר שוויון 0-0 בחוץ, הבטיחה מרסיי את הכרטיס לשמינית הגמר.
בשלב השמינית פגשה מרסיי את ליברפול האנגלית.
בדקה ה-55 כבש מילאן בארוש את שער היתרון לאנגלים, אך דרוגבה איזן כעשר דקות לסיום והשיג שער חוץ לטובת קבוצתו.
במשחק הגומלין בסטאד ולודרום עלתה ליברפול ליתרון של אמיל הסקי כבר לאחר רבע שעה, אך דרוגבה המשיך בכושר הכיבוש הגבוה ואיזן בפנדל.
במחציתה שנייה כבש עבדולאייה מייטה את שער הניצחון לזכותה של מרסיי, שהשיגה מהפך וניצחון 2-1 בדרך לרבע הגמר.
בשלב רבע הגמר פגשה מרסיי את אינטר מילאנו האיטלקית.
עם פתיחת המחצית השנייה, כבש דרוגבה פעם נוספת והעניק לקבוצתו 1-0 בסטאד ולודרום.
קאמל מריים קבע את תוצאת הסיום בגומלין עם שער כרבע שעה לסיום, 1-0 נוסף למרסיי ובסך הכול 2-0 בסיכום בדרך לחצי הגמר.
במשוכה האחרונה לפני הגמר, פגשה מרסיי את ניוקאסל יונייטד, נציגה אנגלית נוספת.
לאחר שחזרה מסנט ג'יימס פארק עם שוויון 0-0, השיגה מרסיי את הכרטיס לגמר עם 2-0 ביתי בגומלין.
דרוגבה, עם שער שישי במפעל, כבש צמד שהעניק לקבוצתו את הכרטיס למשחק הגמר בגטבורג.
ולנסיה הגיעה לגמר הטורניר לאחר שחוותה עונה מצוינת.
היא הבטיחה את הזכייה באליפות ספרד באותה עונה, ורק כשבוע טרם הגמר נעצרה לאחר רצף של 14 משחקים ללא הפסד, כשעלתה בהרכב חסר למפגש ליגה מול ויאריאל (אותה הדיחה בחצי הגמר), וזאת לאחר שכבר הבטיחה את הזכייה באליפות.
רפאל בניטס עלה למשחקו האחרון כמאמן ולנסיה לאחר שלוש עונות, בהן זכה פעמיים באליפות ספרד, טרם מעברו לליברפול.
ולנסיה הציגה הרכב המבוסס כמעט כולו על שחקנים מקומיים, ובסך הכול תשעה משחקני ההרכב של ולנסיה היו ספרדים.
מנגד, חוותה מרסיי של ז'וזה אניגו חוותה עונה קשה בצרפת, אותה סיימה רק במקום השביעי בטבלה.
אל הגמר הגיעה בכושר ירוד, לאחר ארבעה הפסדים בחמשת משחקיה האחרונים.
עם זאת, חלוצה המצטיין דידייה דרוגבה שב להרכב לאחר שהתאושש מפציעה בירך.
המשחק נפתח כאשר שתי הקבוצות מציגות משחק שמרני, בין היתר בעקבות הרוחות החזקות באצטדיון אולבי.
ולנסיה הצליחה לסכן יותר את השער במהלך המחצית הראשונה, והגיעה להזדמנות ממשית עם בעיטה ממרחק של דויד אלבלדה הקפטן, שהוסטה על ידי שחקן קבוצתו, כדור שנהדף היטב על ידי פביאן בארטז.
מנגד, מרסיי הגיעה להזדמנות ראשונה לאחר התקפה מהירה והגבהה מימין, שפגשה את הראש של סטיב מארלה, שנגח מעל לשער.
מחצית שקולה ודלה באירועים משמעותיים הגיעה לסיום מרתק, לאחר שבדקה האחרונה של המחצית, הגיע מיסטה למצב של אחד-על-אחד מול בארטז, לאחר הגבהה של קורו טורס מאגף ימין.
מיסטה ניסה לעקוף את השוער, שהכשיל אותו בגלישה.
כתוצאה מכך, הרחיק השופט פיירלואיג'י קולינה את בארטז ופסק לפנדל לזכות ולנסיה.
ז'רמי גבאנו, השוער המחליף, הוזנק והחליף את קאמל מריים, אך נכנע לפנדל מדויק של ויסנטה רודריגס.
1-0 לוולנסיה עם סיומה של המחצית הראשונה.
המחצית השנייה נפתחה בשליטה ספרדית מוחלטת.
מרסיי התקשתה לשלוט בכדור עם שחקן פחות, ובדקה ה-58 נכנעה פעם נוספת.
התקפה מהירה של ולנסיה התפתחה מאגף שמאל, והסתיימה במסירה של ויסנטה למיסטה, שמקרוב קבע 2-0. ויסנטה הוסיף בישול לשערו מהמחצית הראשונה.
מרסיי חיפשה את השער המצמק, בעיקר דרך דרוגבה, שחקנה המוביל בחלק הקדמי, אך פגשה ביום מוצלח של השוער סנטיאגו קניסארס.
בין היתר, הדף השוער היטב בעיטה חופשית של דרוגבה, שהכניעה את החומה, ובהמשך הציל גם מצב מסוכן של סילביין נדיאיה בדקה ה-80 ומנע מהצרפתים לחזור למשחק.
התוצאה נשמרה עד לסיום, 2-0 לוולנסיה שזוכה לראשונה בתולדותיה בגביע אופ"א.
ולנסיה אולימפיק מרסיישערים 2 0בעיטות לשער 23 18בעיטות למסגרת 8 3החזקת כדור 52% 48%קרנות 6 5עבירות 42 35נבדלים 2 2כרטיסים צהובים 2 2כרטיסים אדומים 0 1
גמר גביע אופ"א 1997 היה השלב שנעל את טורניר גביע אופ"א לעונת .
הוא שוחק בשני מפגשים במתכונת בית-חוץ, ובו נקבע כי הזוכה בטורניר היא שאלקה 04 הגרמנית, שגברה על אינטר מילאנו האיטלקית 4-1 בדו-קרב בעיטות עונשין, לאחר שוויון 1-1 בסיכום שני המפגשים.
הייתה זו המהדורה ה-26 של המפעל, והאחרונה בה הוכרע הגמר בשיטת בית-חוץ.
החל מהעונה הבאה, הוכרע שלב הגמר במשחק בודד באצטדיון נייטרלי, כפי שהיה נהוג אז במפעלי אופ"א הבכירים, ליגת האלופות וגביע אירופה למחזיקות גביע.
הייתה זו זכייה ראשונה של שאלקה בתואר, בהופעתה הראשונה אי פעם בגמר אירופי.
כמו כן, הייתה זו הזכייה השישית של קבוצה גרמנית במפעל (בורוסיה מנשנגלדבך זכתה פעמיים, איינטרכט פרנקפורט, באייר לברקוזן ובאיירן מינכן פעם אחת), והשנייה ברציפות אחרי באיירן מינכן בעונה הקודמת.
ארבע קבוצות גרמניות נוספות העפילו לגמר המפעל בעברן, אך לא זכו בו (המבורג, קלן, שטוטגרט ובורוסיה דורטמונד).
שאלקה הייתה לנציגה הגרמנית הראשונה שגוברת בגמר על יריבה איטלקית, אחרי ששטוטגרט הפסידה לנאפולי ב-1989 ודורטמונד הפסידה ליובנטוס ב-1993. מנגד, אינטר העפילה לגמר המפעל בפעם השלישית בתולדותיה, לאחר שבשני המקרים הקודמים (1991 ו-1994) יצאה מנצחת.
הופעתה של אינטר בגמר המשיכה את התקופה המוצלחת של הכדורגל האיטלקי במפעל.
בשמונה מתוך תשעת משחקי הגמר האחרונים הופיעה נציגה איטלקית אחת לפחות (בשלושה מהם העפילו שתי איטלקיות לגמר המפעל), ובשישה מהם זכתה נציגה איטלקית בתואר.
שתי הקבוצות העפילו לטורניר עקב מיקום הליגה שלהן בעונה החולפת.
שאלקה סיימה את עונת 1995/1996 בבונדסליגה במקום השלישי, שהעניק לה כרטיס לאירופה לראשונה מזה 19 שנים, בעוד אינטר סיימה את עונת 1995/1996 בסרייה א' במקום השביעי, אך נהנתה מכך שיובנטוס, סגנית האלופה, העפילה אוטומטית לליגת האלופות כאלופת אירופה המכהנת, וכרטיסה לגביע אופ"א עבר לממוקמת שביעית בטבלה.
במשחק הראשון בפארקשטדיון שבגלזנקירכן ניצחה שאלקה 0–1 משער של מארק וילמוטס בדקה השבעים.
בגומלין בסן סירו שבמילאנו כבש איוואן זמורנו שש דקות בלבד לסיום וקבע 0–1 לאינטר, שמחק את יתרונה של שאלקה ושלח את המשחק להארכה.
לאחר שלא נכבשו שערים נוספים, עברה ההכרעה לדו-קרב פנדלים, שם כבשה שאלקה את כל ארבע הבעיטות הראשונות שלה, וניצלה שתי החמצות מתוך שלושה ניסיונות של אינטר כדי להבטיח את הזכייה בתואר עם 1–4 בדו-קרב.
בסיבוב הראשון של המפעל פגשה שאלקה את רודה ההולנדית.
במפגש הראשון בבית כבש מארק וילמוטס כבר לאחר שמונה דקות.
בדקה ה-14 כבר צעדה המארחת ביתרון כפול משער של יורי מולדר, ובדקה ה-73 השלים וילמוטס צמד וקבע את תוצאת המשחק, 3-0 לשאלקה.
בגומלין הגדילה שאלקה את יתרונה כשדויד ואגנר העלה אותה ליתרון לאחר כרבע שעה.
אדווין וורנס איזן כעבור עשר דקות וקבע את תוצאת המחצית, אך בדקה ה-73 החזיר וילמוטס את היתרון לשאלקה.
שלוש דקות בלבד לאחר מכן, שער עצמי של תומאס דולי קבע את תוצאת המשחק, 2-2 בסיום.
עם 2–5 בסיכום המפגשים, המשיכה שאלקה לשלב הבא.
בסיבוב השני פגשה שאלקה את טרבזונספור הטורקית.
שאלקה שוב אירחה ראשונה, והשיגה יתרון מינימלי לקראת הגומלין משער של מרטין מקס כרבע שעה לסיום.
בגומלין כבש יוהאן דה קוק בדקה ה-33 והשלים צמד כעבור שלוש דקות בלבד כדי לקבוע 0–2 לשאלקה בהפסקה.
בחצי השני חזרו הטורקים למשחק והשלימו מהפך, לאחר ששותא ארבלדזה צימק בדקה ה-55, והאמי מנדירלאי איזן בדקה ה-66 והשלים צמד מהיר חמש דקות לאחר מכן.
טרבזונספור חיפשה שער נוסף שיעלה אותה לשמינית הגמר, אך שתי דקות בלבד לאחר מכן איזן מקס לשוויון 3-3, שער שקבע את תוצאת המשחק.
שאלקה המשיכה לשמינית הגמר עם 3–4 בסיכום.
קלאב ברוז' הבלגית המתינה לשאלקה בשמינית ואירחה את המשחק הראשון.
שער של מריו סטאניץ' עשר דקות להפסקה העניק יתרון לבלגים, מייק בוסקנס איזן שש דקות מפתיחת החצי השני, אך רוברט שפהאר קבע את תוצאת המשחק בדקה ה-59, 2-1 לקלאב ברוז' בסיום.
בגומלין עלתה שאלקה ליתרון כבר לאחר תשע דקות משער של מקס, שהעניק לה יתרון גם בסיכום המפגשים.
בדקה האחרונה קבע מולדר 0–2, שער שקבע 2–3 בסיכום המפגשים.
ברבע הגמר המתינה לשאלקה ולנסיה הספרדית.
במשחק הראשון בבית העלה תומאס לינקה את שאלקה ליתרון על סף ההפסקה, וילמוטס הכפיל שמונה דקות לסיום וקבע 0–2 לשאלקה.
בגומלין מול אצטדיון מסטאייה מלא, עלתה שאלקה ליתרון לאחר כעשרים דקות משער של מולדר.
אנטוניו פויאטוס איזן לפני ההפסקה, אך המחצית השנייה הסתיימה ללא שערים.
בסיום 1-1, שהעלה את שאלקה לחצי הגמר עם 1–3 בסיכום.
בחצי הגמר פגשה שאלקה יריבה ספרדית נוספת, טנריפה.
במשחק הראשון בחוץ קבע פליפה את תוצאת המשחק כבר בדקה השישית, כשדייק מהנקודה הלבנה וקבע 0–1 לטנריפה.
בגומלין המשיכה שאלקה, שניצחה את כל ארבעת משחקיה הביתיים עד כה במפעל, את הרצף החיובי עם שער של לינקה בדקה ה-68, שמחק את יתרונה של טנריפה מהמשחק הראשון.
עד לסיום לא נכבשו שערים נוספים, והמשחק הלך להארכה.
בדקה ה-107 כבש וילמוטס את השער שקבע 0–2 לשאלקה והעלה אותה לגמר האירופי הראשון בתולדותיה.
אינטר, שעל אף מיקום ליגה בינוני (סיימה שביעית בטבלה) זכתה במקום בגביע אופ"א, התחילה את דרכה מול גנגאן הצרפתית.
במשחק הראשון בחוץ קבע מאוריציו גאנץ את תוצאת המחצית עם שער בדקה ה-25. התוצאה נשמרה עד לדקה ה-72, אז יורי דז'ורקף הכפיל בפנדל, וארבע דקות לסיום קבע צ'יריאקו ספורצה את תוצאת הסיום, 3-0 לאינטר.
בגומלין הביתי כבש מרקו ברנקה כבר בדקה השמינית.
גנגאן הצליחה לאזן משער של כריסטופר ורה בדקה ה-75 שקבע 1-1 בסיום, אך עם 1–4 בסיכום המפגשים, המשיכה אינטר לשלב הבא.
בסיבוב השני פגשה אינטר את גראצר א.ק.
במשחק הראשון בסן סירו התקשתה אינטר להכריע את המשחק אך השיגה את הניצחון בזכות שער של ז'וסלין אנגלומה תשע דקות לסיום.
בגומלין בחוץ מחק הרפריד סביצר את היתרון של אינטר עם שער כעשר דקות להפסקה.
התוצאה נשמרה עד לסיום, והמשחק הלך להכרעה בהארכה.
משלא נכבשו שערים נוספים, ההכרעה עברה לדו-קרב בעיטות עונשין.
אינטר שמרה על מאזן מושלם בדו-קרב, והצליחה להתגבר על האוסטרים עם 3–5 בסיום.
בשמינית הגמר פגשה אינטר את בואבישטה הפורטוגלית.
לעומת הקשיים שחוותה בסיבוב הקודם, הפעם הפגינה אינטר עליונות כבר במשחק הראשון בבית.
ספורצה כבש ראשון כבר אחרי שש דקות, אנגלומה וגאנץ העלו ליתרון 0–3 עד לדקה ה-22 והתוצאה נשמרה עד למחצית.
בחצי השני השלים ספורצה צמד בדקה ה-57, ג'ימי פלויד האסלביינק צימק ארבע דקות אחר כך, אך בחלוף ארבע דקות נוספות השלים גאנץ צמד משלו וקבע את תוצאת הסיום, 5-1 מרשים לאינטר.
בגומלין כבש דז'ורקף בפנדל כבר לאחר 12 דקות, ובדקה ה-66 קבע פול אינס את תוצאת הסיום, 2-0 לאינטר, ועם 1–7 מרשים בסיכום המפגשים, המשיכה אינטר לרבע הגמר.
אנדרלכט הבלגית המתינה לאינטר ברבע הגמר, והמשחק הראשון נערך בבריסל.
ברונו ורסאבל העניק לאנדרכלט יתרון בדקה ה-27, אך שער של גאנץ בדקה ה-75 קבע שוויון 1-1 בסיום.
ההכרעה עברה לסן סירו, שם גאנץ כבש פעם נוספת וקבע 0–1 בדקה ה-12. יו פרקו איזן בדקה ה-33, וקבע שוויון מוחלט בין שתי הקבוצות בסיכום המפגשים.
בדקה השישים השלים גאנץ צמד שהעלה את אינטר לשלב הבא עם 2–3 בסיכום שני המפגשים.
לאחר דו-קרב קשה מול אנדרלכט, פגשה אינטר את מונקו בקרב על הכרטיס לגמר.
במשחק הראשון בבית, מחצית ראשונה מרשימה של אינטר הסתיימה ביתרון 0–3, לאחר שגאנץ השלים צמד נוסף בחצי השעה הראשונה של המשחק, ואיוואן זמורנו השלים בדקה ה-39. ויקטור איקפבה כבש שער חוץ עבור מונקו כעשרים דקות לסיום, 3-1 לאינטר.
בגומלין באצטדיון לואי השני חיפשה מונקו מהפך, והתקרבה לכך עם שער של איקפבה בדקה ה-69. מונקו נזקקה לשער נוסף כדי להעפיל בזכות חוק שערי חוץ, אך לא הצליחה להשיג אותו עד לסיום.
1-0 למונקו במשחק, אך אינטר העפילה לגמר עם 2–3 בסיכום שני המפגשים.
המפגש הראשון נערך בפארקשטדיון בגלזנקירכן, מגרשה הביתי של שאלקה.
הקבוצה הגרמנית, בהופעתה הראשונה אי פעם בגמר אירופי, נחשבה לנחותה מיריבתה האיטלקית משופעת הכוכבים.
המאמן ההולנדי הוב סטיבנס פתח בהרכב שכלל שלושה בלמים, בהם הקפטן אולף תון, קישור של שלושה שחקנים בהובלתם של יירי נמץ ואנדראס מולר, כאשר בחוד פתח מארק וילמוטס.
כל 11 שחקני ההרכב כבר ספגו כרטיס צהוב בשלבים מוקדמים של הטורניר, והיו בסכנת הרחקה מהגומלין אם יספגו כרטיס צהוב נוסף.
מנגד, בהרכב של רוי הודג'סון ניתן היה למצוא שחקנים בכירים כמו השוער ג'אנלוקה פליוקה, הקפטן ג'וזפה ברגומי, חאבייר זאנטי ומלך שערי הטורניר מאוריציו גאנץ.
עם זאת, נאלץ המאמן האנגלי להסתדר ללא שלושה שחקנים משמעותיים במשחק הראשון, כאשר פול אינס, ז'וסלין אנגלומה ויורי דז'ורקף החמיצו את ההתמודדות עקב הרחקות.
המשחק עצמו התנהל ברובו תחת גשם שוטף, שהגביל מעט את השחקנים, והמשחק לא התעלה לרמה גבוהה.
ההזדמנות הראשונה הייתה של האורחת, כאשר בדקה החמישית קיבל צ'יריאקו ספורצה כדור בצד ימין של הרחבה והעביר כדור רוחב שטוח למרכז, גאנץ גלש בניסיון להגיע לכדור אך החמיץ אותו במעט.
דקה עברה ושאלקה הגיעה למצב משלה, כאשר הגבהה של נמץ משמאל מצאה את הראש של וילמוטס בתוך הרחבה, אך החלוץ הבלגי נגח מעל לשער.
בדקה ה-25 הגיעה שאלקה להזדמנות נוספת, כאשר אינגו אנדרברוגה השתלט על כדור שהורחק על ידי ההגנה כעשרים מטרים מהשער, נתן לכדור לקפוץ ובעט מהאוויר אך הכדור עלה הרחק מעל למסגרת.
עשר דקות אחר כך ניסה גם נמץ את מזלו בבעיטה ממרחק, אך הכדור לא היה חזק מספיק ופליוקה היה במקום כדי לקלוט.
דקות ספורות לאחר מכן ניסתה אינטר את כוחה בכדור חופשי מאגף שמאל, סמוך לדגל הקרן, שהוגבה לכיוון השער ומצא את ינס להמן לא מוכן.
השוער פספס את הכדור, אך מייק בוסקנס הרחיק עם ראשו בטרם הכדור התקרב למסגרת.
להמן, שניסה לתקן ולקלוט את הכדור החוזר, התנגש בבוסקנס והכדור יצא לקרן, אותה קלט השוער באין מפריע.
ההזדמנות הטובה ביותר של אינטר הגיעה דקה לתום המחצית, כאשר כדור ארוך של מאסימו פגאנין מצא את גאנץ מצד שמאל של הרחבה.
גאנץ לא ניסה לעבור את המגן ושלח בעיטה חזקה לפינה הקרובה, להמן סגר היטב את הפינה והדף לקרן.
במחצית השנייה לא ניכר שיפור ביכולת מצד שתי הקבוצות.
שאלקה הצליחה להפתיע ולסגור היטב את שחקני אינטר הפייבוריטית, שהתקשתה מאוד מצדה להגיע למצבי כיבוש.
בדקה השבעים נכבש השער היחיד במשחק, לזכותה של הקבוצה הביתית.
וילמוטס קיבל כדור בשטח המגרש של אינטר, התקדם באין מפריע ומשלושים מטרים בעט בחצי גובה כדור מדויק לפינה השמאלית של פליוקה.
השוער, שניצב על תיבת החמש, הגיב מאוחר ולא הצליח להגיע לכדור, שפגש את הרשת וקבע 0–1 לשאלקה.
אינטר ניסתה להגיב, ובדקה ה-88 חטף זאנטי את הכדור לאולף תון סמוך לקו החוץ ומיד הגביה לרחבה, הכדור מצא את הראש של זמורנו אך הנגיחה החלשה נקלטה בקלות אצל להמן.
בדקות שנותרו ניסתה אינטר שוב ושוב כדורי גובה לכיוון הרחבה אך ההגנה של שאלקה לא התקשתה להתמודד איתם.
בסיום, 1-0 לשאלקה, שיוצאת לגומלין עם יתרון מינימלי.
שבועיים לאחר המשחק הראשון, נפגשו הקבוצות למפגש הגומלין בסן סירו שבמילאנו, אצטדיונה הביתי של אינטר.
שאלקה הגיעה למפגש מעודדת לאחר שניצחה במשחק הראשון, שמרה על שער נקי משערי חוץ ועברה את המשחק ללא כרטיסים צהובים, שהיו מובילים להרחקת שחקנים מהגומלין.
רבבות אוהדים ליוו את הקבוצה למשחק החוץ, בניסיון לזכות בתואר אירופי ראשון בתולדות המועדון.
המאמן סטיבנס שמר על מערך זהה לזה שפתח במשחק הראשון, עם שינוי אחד בהרכב, כאשר וילמוטס הוסט לעמדת הקשר ההתקפי במקומו של אנדרברוגה, ומרטין מקס פתח בחוד ההתקפה.
מנגד, אינטר עדיין הגיעה למשחק הגומלין כפייבוריטית למחוק את היתרון המינימלי של שאלקה ולזכות בתואר.
לרשותו של הודג'סון עמדו אינס, דז'ורקף ואנגלומה, ששבו מהרחקה.
המאמן האנגלי בחר לפתוח במערך מעט יותר התקפי, כאשר ויתר על בלם (גלאנטה) לטובת קשר נוסף במרכז השדה (אינס), ולמעשה פתח במערך של 4-4-2. זאנטי הוסט לעמדת הקשר הימני, דז'ורקף פתח על חשבונו של וינטר והוצב בצד שמאל.
ההזדמנות הראשונה במשחק הייתה שייכת לשאלקה.
נמץ פרץ מאגף שמאל והעביר כדור חזק למרכז הרחבה, וילמוטס בעט בנגיעה לפינה הרחוקה, פליוקה זינק והציל שער.
בהמשך הגיעה שאלקה להזדמנות נוספת, כאשר בוסקנס בעט כדור חופשי ברגל שמאל, כדור עוצמתי וחזק למרכז השער.
פליוקה הצליח להדוף למרכז הרחבה, והכדור החוזר הורחק על ידי ההגנה.
בדקות שעברו השתלטה אינטר על הנעשה במגרש, והחלה לשלוח שחקנים רבים לחצי המגרש של שאלקה.
הגבהה של זאנטי הורחקה בנגיחה אל מחוץ לרחבה, שם המתין דז'ורקף שבעט היטב בנגיעה מכ-18 מטרים אלכסונית מצד שמאל, אך להמן קלט.
כעבור מספר דקות הגיע גאנץ, מלך שערי הטורניר, להזדמנות קורצת.